**Renan Zanelli Consilieri**, nado en São Paulo o 18 de maio de 1992, é un futbolista brasileiro que xoga como dianteiro no Talavera, da Primeira División RFEF.

Traxectoria
-----------

Formouse na canteira do Pão de Açúcar de São Paulo, club que logo pasou a chamarse Audax, e debutou co primeiro equipo en 2011. En 2013 chegou ao fútbol europeo, asinando co Willem II neerlandés, co que conseguiu o ascenso á Eredivisie na súa primeira tempada. Na seguinte tempada debutou na máxima categoría do fútbol neerlandés, nun partido contra o Go Ahead Eagles no estadio De Adelaarshorst de Deventer. Foi o seu único encontro na Eredivisie, saíndo cedido pouco despois ao FC Oss, da segunda división. A continuación regresou ao Audax, co que foi subcampión do Campionato Paulista de 2016, despois de perder a final contra o Santos.

En setembro de 2016 chegou ao fútbol galego, fichando polo Silva coruñés. No equipo de Javier Bardanca coincidiu cos tamén brasileiros Guilherme, Andrade, João Paulo e Rafa Borges. Habitual na dianteira titular, xogou 30 encontros da Terceira División e foi con 9 goles o segundo máximo goleador do equipo, só por detrás dos 13 de Movilla. 

No verán de 2017 cambiou A Coruña por Ourense, fichando polo Ourense CF. Xogou tres tempadas no equipo dirixido por Fran Justo, todas elas na Terceira División, sumando 79 encontros e 20 goles. Para a tempada 2020/21 seguiu os pasos do seu adestrador e fichou xunto con el polo Arenteiro. Co equipo do Carballiño marcou 8 goles en 26 encontros da Terceira División, incluído o gol da vitoria na última xornada contra o Bergantiños en Espiñedo, co que o Arenteiro se proclamou campión da categoría.

O 1 de decembro de 2021 marcou un dos dous goles do seu equipo no partido da Copa do Rei no que o Arenteiro eliminou a SD Logroñés, da Primeira RFEF. Zanelli foi titular no histórico encontro da seguinte rolda contra o Valencia no Espiñedo, que precisou dunha prórroga para se decantar finalmente para o equipo valencianista.

En xullo de 2022 anunciouse a súa saída do Arenteiro para o CF Talavera, club que viña de descender dende a Primeira División RFEF, pero que acabou por conservar a praza trala expulsión do DUX Internacional.

Palmarés
--------

Willem II
* **Segunda división dos Países Baixos (1):** 2013/14.

Arenteiro
* **Terceira división de España (1):** 2020/21.

Notas
-----

1. ↑  Cofán, David (22 de maio de 2021). "«Creen que como ganamos 5-0 al Somozas fue un paseo, y de eso nada»". *La Voz de Galicia* (en castelán). Consultado o 9 de xaneiro de 2022.
2. ↑  "Renan Zanelli, nuevo jugador del #Silva1617" (en castelán). 22 de setembro de 2016. Consultado o 9 de xaneiro de 2022.
3. ↑  "Javier Amor y Renan Zanelli nuevos refuerzos para el Ourense CF" (en castelán). 12 de xullo de 2017. Consultado o 9 de xaneiro de 2022.
4. ↑  Renan Zanelli, fichaje de nivel para el club pontino‚ laregion.es, 12 July 2017
5. ↑  "El Arenteiro se proclama campeón de Tercera tras vencer al Bergantiños (1-0)". *La Voz de Galicia* (en castelán). 10 de maio de 2021. Consultado o 9 de xaneiro de 2022.
6. ↑  Rodríguez, Luis M. (2 de decembro de 2021). "El Arenteiro apea al Logroñés y sueña con un Primera en Espiñedo". *La Voz de Galicia* (en castelán). Consultado o 9 de xaneiro de 2022.
7. ↑  "Arenteiro domina pero no vence". *Faro de Vigo* (en castelán). 17 de decembro de 2021. Consultado o 9 de xaneiro de 2022.
8. ↑  "Renan Zanelli, nuevo fichaje del CF Talavera". *La Voz del Tajo* (en castelán). Consultado o 2022-08-29.

Véxase tamén
------------

### Ligazóns externas

* Datos do xogador en BDFutbol *(en castelán)*.
* Datos do xogador en Transfermarkt *(en inglés)*.

|  |  |
| --- | --- |
| Control de autoridades | 
* Wd: Q14855200
* BDFutbol: 78223
* Soccerway: 183187
* Transfermarkt: 282073

 |